A Krajský soud v Brně (Cseh Köztársaság) által 2022. június 20-án benyújtott előzetes döntéshozatal iránti kérelem – CV kontra Ministerstvo vnitra České republiky, Odbor azylové a migrační politiky
(C-406/22. sz. ügy)
Az eljárás nyelve: cseh
A kérdést előterjesztő bíróság
Krajský soud v Brně
Az alapeljárás felei
Felperes: CV
Alperesek: Ministerstvo vnitra České republiky, Odbor azylové a migrační politiky
Az előzetes döntéshozatalra előterjesztett kérdések
Úgy kell-e értelmezni a biztonságos származási országoknak a nemzetközi védelem megadására és visszavonására vonatkozó közös eljárásokról szóló, 2013. június 26-i 2013/32/EU európai parlamenti és tanácsi irányelv1 37. cikke (1) bekezdésének alkalmazásában történő kijelölésének azon kritériumát, amelyet ezen irányelv I. mellékletének b) pontja határoz meg – amely rendelkezés szerint adott ország az emberi jogok és alapvető szabadságok védelméről szóló európai egyezményben meghatározott emberi jogok és szabadságok, különösen az olyan jogok tiszteletben tartásával biztosítja az üldöztetés vagy embertelen bánásmód elleni védelmet, amelyektől az említett egyezmény 15. cikkének (2) bekezdése alapján nem lehet eltérni –, hogy ha az adott ország az emberi jogok és alapvető szabadságok védelméről szóló egyezmény hatályát ezen egyezmény 15. cikke értelmében szükséghelyzet esetén felfüggeszti, akkor már nem felel meg a biztonságos származási országgá nyilvánítás kritériumának?
Úgy kell-e értelmezni a 2013/32/EU európai parlamenti és tanácsi irányelv 36. és 37. cikkét, hogy azok megakadályozzák, hogy valamely tagállam egy harmadik országot csak részben, olyan meghatározott területi korlátozásokkal nyilvánítson biztonságos származási országgá, amelyek esetében nem alkalmazható az a vélelem, hogy az országnak ez a része a kérelmező szempontjából biztonságosnak minősül, és ha valamely tagállam egy országot ilyen területi korlátozásokkal nyilvánít biztonságossá, akkor az adott országot nem lehet az irányelv alkalmazásában teljes egészében biztonságos származási országgá nyilvánítani?
Az előzetes döntéshozatalra előterjesztett fenti két kérdés valamelyikére adott igenlő válasz esetében úgy kell-e értelmezni a 2013/32/EU európai parlamenti és tanácsi irányelv 46. cikkének az Európai Unió Alapjogi Chartájának 47. cikkével összefüggésben értelmezett (3) bekezdését, hogy az [irányelv] 32. cikkének (2) bekezdése szerint a kérelem nyilvánvaló megalapozatlansága tárgyában az [irányelv] 31. cikke (8) bekezdésének b) pontja szerinti eljárásban hozott határozat ellen benyújtott jogorvoslat tárgyában eljáró bíróságnak a kérelmező kifogásának hiányában is hivatalból (ex officio) kell figyelembe kell vennie azt a tényt, hogy valamely ország biztonságos országgá nyilvánítása az említett okokból ellentétes az uniós joggal?
____________
1 HL 2013. L 180., 60. o.